  vk.com (Глазовский районный историко-краеведческий музей) Анжелика Тихонова корреспондент Глаз ёросын Пӧжы (Золотарёво) гуртысь шаертодонъя «Истоки» музейын нырысьсэ пиналъёслы шаертодонъя шудон ортчытӥзы. Отчы ёросысь Куреггуртысь, Дондыкарысь, Октябрьскойысь но Адамысь 7-8 классъёсын дышетскисьёс пыриськизы. Со сярысь ивортодэтъя «Удмуртия» агентстволэн корреспондентэзлы музейлэн кивалтӥсез Антонида Бёрдова вераз. « Мынам кемалась сыӵе малпанэ вал ини, малы ке шуоно музеймы сыӵе узыр экспонатъёсъя, сомында выставочной залмы. "Адями но инкуазь", кытын мадиськемын маин вырылӥзы асьме песянай-песятайёсмы - со чорыган, пӧйшуран, колода умортоен муш вордон, музъемен ужан, етӥн будэтон. <…> Собере вань милям "Удмуртъёслэн улонзы но котырзы" залмы. Ми татын улӥськом бере – уйпал удмуртъёслэн. Чеберлыко киуж, вашкала удмурт киужъёс улӟо, ньӧрлэсь керттӥськонэн, кызьпу туен, писпу выжыослэсь керттӥськонэн выриськом. <…> Сыӵе узыр интыын, малпасько, одно ик ортчытоно со шудонэз » Антонида Бёрдова, Шаертодонъя «Истоки» музейлэн кивалтӥсез Музейын ужасьёс пиналъёслы тунсыко юанъёс, кроссвордъёс, ребусъёс, музей азбука малпазы. Со сяна, Удмурт кун университетын дышетскисьёсын «Своя игра» шудонъя кылдытэм «Монисто для Италмас» шудонэз пыртӥзы. Но нырысь ик музеетӥ экскурсия ортчытӥзы. Сое «Юный экскурсовод» кружоке ветлӥсь Пӧжы школаын 4-тӥ классын дышетскисьёс нуизы. Нимысьтыз саклык шудонэ пыртэм юанъёслы валэктонъёслы висъязы. Шудонлэн нырысетӥ люкетаз пиналъёслы Удмуртиысь тужгес бадӟым шур, тужгес ӝужытэз гурезь, кин «Чагыр, чагыр, дыдыке» кырӟанлэн авторез но мукет юанъёс сётъязы. « Берпуметӥ юанэ вал, кин Вань удмуртъёслэн "Удмурт Кенеш" ассоциацизылэн тӧроез луэ шуыса. Нокин но уг тоды. Но мон верай, кин со Татьяна Витальевна Ишматова, сыӵе мер огазеяськон вань шуыса, милям но Глазкарын солэн ёзэтэз вань, отын но кивалтӥсез вань шуыса, мар отын каро » Антонида Бёрдова, Шаертодонъя «Истоки» музейлэн кивалтӥсез Антонида Бёрдовалэн верамезъя, шудонлэн нырысетӥ ньыль люкетэзлы йылпумъянъёсъя нырысетӥ интыын Куреггуртысь пиналъёс вал. Но «Монисто для Италмас» шудон бере югдур воштӥськиз. « Со туж тунсыко шудон. Дауркылысен кутске. Собере пиналъёс Италмаслы монисто бичало. Кулэ баллъёс люканы. Кылсярысь, тема "Мифология" – юанъёс 200, 400, 600, 800 балл сыло. Кыӵе дунлы юан бырйиськод. Со туж тунсыко вал. Куреггуртысь школа вань люкетъёсъя азьпалан вал, <…> нош Дондыкар школа кыле вал, но со берпуметӥ конкурсын соос вылӥ баллъёс басьтылӥзы. Трос балл люканы мылкыдзылы луыса, эшшо ик юанъёслы шонер валэктонъёс сётэмзылы луыса, соос вормисе потӥзы » Антонида Бёрдова, Шаертодонъя «Истоки» музейлэн кивалтӥсез Озьы нырысетӥ инты Дондыкарысь пиналъёс басьтӥзы, кыкетӥ куреггуртъёс луизы, куинетӥ – Октябрьскойысь пиналъёс, нош ньылетӥ – Адамысь. Ваньзэсты ик пыриськисьёсты дипломъёсын но кузьымъёсын пусйизы. « Мынам малпанэ трос тодон-валанзэс возьматон понна ӧй вал. Музеямы лыктыса, тодон-валан мед басьтозы шуыса. Сыӵе ужпуме вал. Малы ке шуоно экскурсия ортчытыку адями, оло, кылзэ, оло, уг. Нош татын экскурсия ортчытӥм, кин ӟеч кылзӥськиз, ответ но сётӥз. Нош кин ке сотэк но тодэ но вал, дыр » Антонида Бёрдова, Шаертодонъя «Истоки» музейлэн кивалтӥсез Пиналъёс но, дышетӥсьёс но ужрад туж кельшиз, тунсыко ортчиз шуыса пусйизы но ужзэс азьланьтыны сӥзизы. Тодэ вайытом, 2021-тӥ арын Пӧжы гуртысь шаертодонъя «Истоки» музейлэн инъетаз уйпал удмуртъёслэн сям-йылолъёссыя музей усьтӥзы. Тегъёс: Удмуртия Глазёрос Музей пиналъёс шаертодон  